Iruḥ urgaz γer taddart-nni i γef t-tweṣṣa teqcict, mi yewweḍ yexdem akken i as-d-tenna, yebda yessawal: « Anwa ara yaγen ddheb s wallen? Anwa ara yaγen ddheb s wallen? » Kra n win i as-yeslan yewhem anwa ara isebblen allen-is ala ɣef lǧal n ddheb? Akken i as-tesla temcumt-nni yekcemit ṭṭmeɛ teffeγ-d γer-s tenna-as: « D acu akka ara teqqareḍ ? » Argaz yenna-as: « La snuzuγ ddheb s wallen ma tebɣiḍ ad taɣeḍ ». Taqcict temmeγ d tumɣa ɣef tiṭṭucin-is tekkes-itent-id tefka-as-tent, tewwi ddheb-nni. Aseyyad yewwi-d allen-nni yuɣal-d γer uxxam, taqcict tagujilt tessuter di tlawin-nni cit n uceqquf n yirrij, dɣa wwint-as-t-id, teddem cwiṭ di ccεeṛ-nni i as-yefka uzrem tesserɣ-it, ccεer-nni yefkaas asmi i t-tufa deg ubrid yegzem-it ugris d qajjar, iger-as leɛnaya n Rebbi ad t-tejmeε ad as-yerr lxir ma yedder, teddem-it tewwi-t yid-s γer uxxam teffer-it almi d asmi yezɣel lhal ifukk ugris d usemmiḍ tessufeγ-it-id, mi akken yekker ad iruḥ yefka as cwiṭ si ccεer-nni n temgerḍt-is yenna-as mi iyi-teḥwaǧeḍ ad t-tesserɣeḍ. Ziɣ Sidi azrem ma yeraḥ-d timerɣiwt n ccɛer-nni-ines ad t-yeɛqel ad d-yass. Ihi, tesserɣ ccεer-nni n uzrem ciṭ kan ha-t-an yewweḍ-d yeččur-d tawwurt, yenna-as i teqcict-nni: « D acu akka i tebγiḍ? » Taqcict terra-as: « Aqla-k la tettwaliḍ liḥala ideg d-griɣ! »Yenna-as: « Ddem allen-nni, err-itent ɣer tekwatin n wallen-im » Dɣa yemceḥ-as-tent abrid ɣef yeffus wayeḍ ɣef zelmeḍ, uɣalent wallen n teqcict xir n zik, taqcict tefreḥ s wallen-is almi dayen.